Tienerselfdoodvoorkomingsweek | rooi rose Tienerselfdoodvoorkomingsweek | rooi rose
Jy hoef nie 'n sielkundige te wees om uit te reik na iemand wat selfdood oorweeg nie. As jy 'n tiener wat alle hoop verloor het kan aanmoedig om daaroor te praat, en met 'n omgee-hart luister, kan jy 'n lewe red.
– Versorg deur Mariette Snyman. Foto Pixabay
Selfdood ruk 'n gemeenskap, om nie te praat van die persoon se nabymense nie. In Suid-Afrika neem kinders so jonk as ses of agt jaar hul eie lewens. In ons land het 'n skokkende een uit vier tieners al probeer om hul eie lewe te neem. Elke 24 uur vind honderde selfdoodpogings plaas.
Hierdie tragedies maak dit duidelik dat ons kinders en tieners dringend beter gesondheidsorg en meer emosionele steun nodig het.
Kan selfdood onder kinders en tieners voorkom word?
"Tienerselfdood is meestal impulsiewe optrede deur 'n tiener wat waarskynlik met 'n reeks probleme in hul persoonlike, gesins- of skoollewe worstel," sê die kinderpsigiater dr. Clarke. "Iets gebeur wat alles net te veel laat word, en dan neem hulle hierdie ingrypende stap.
"Om 'n tiener te wees is reeds moeilik. Tieners moet groot uitdagings hanteer. Hulle gaan hoërskool toe en vorm nuwe verhoudings, wat baie keer verwarrend is. Daar is baie oppe en awwe, en ander mense dink soms verkeerdelik dat dit maar net die normale buierigheid van 'n tiener weerspieël. Dit is egter nie altyd die geval nie.
"Bewustheid en eerlike gesprekke is baie belangrik. Slegs bewusmaking kan 'n einde bring aan die depressie waaroor soveel tieners stilbly. Tieners met selfdoodgedagtes sal eerder hul vriende as hul ouers daarvan vertel. Daarom besoek die South African Depression & Anxiety Group (SADAG) talle skole landwyd met hul "Suicide shouldn't be a secret"-veldtog. Hulle gesels met die leerlinge oor wat jou te doen staan as 'n maat selfdoodgedagtes koester. Elke skool sal brosjures en polsbandjies met noodnommers ontvang."
Bewustheid en eerlike gesprekke is baie belangrik
As jy of jou geliefdes eensaam voel en geen vreugde vind in dinge wat voorheen vir jou/hulle lekker was nie, gebruik gerus die aanlyn Teen Suicide Prevention Tool Kit by sadag.org vir nuttige selfhelpwenke, video's, plakkate en maniere om hulp te kry. Besoek gerus ook sadag.org, of gaan direk na die Facebookblad The South African Depression and Anxiety Group
Wees bedag op waarskuwingstekens by jouself of iemand anders en kry onmiddellik professionele hulp. Jy kan ook The South African Depression & Anxiety Group se gratis selfdood-krisishulplyn skakel by 0800 567 567 (8.00 tot 20.00, sewe dae per week).
Hier is die tekens:
Praat oor, of dink aan doodgaan
Ervaar 'n diep depressie, mood swings of leegheid
Onttrek van nabymense
Voel hooploos en alleen
Gebruik meer alkohol en dwelmmiddels
Voel soos 'n las vir ander
Tree roekeloos op of bly rusteloos
Ervaar veranderinge in eet- en slaappatrone of energievlakke
Berei voor op die dood – gee besittings weg, of stel 'n testament op
Het geen plesier aan enigiets nie
Opmerkings soos "Niks maak meer saak nie" of "Julle sal beter af wees sonder my" moet die waarskuwingsligte laat flikker!
Lees ook: Jou kind en die dood: 9 waarskuwingstekens
tienersouerskapGesondheiddepressiesielkundekindersnewsparentingchildrenpsychologyhealthdepressionteenagers